詠家醖十韻
作者：白居易
朝代：唐

paragraphs: 獨醒從古笑靈均，長醉如今斅伯倫。
舊法依稀傳自杜，新方要妙得於陳。
井泉王相資重九，麴糵精靈用上寅。
釀糯豈勞炊范黍，撇篘何假漉陶巾。
常嫌竹葉猶凡濁，始覺榴花不正真。
甕揭開時香酷烈，缾封貯後味甘辛。
捧疑明水從空化，飲似陽和滿腹春。
色洞玉壺無表裏，光搖金醆有精神。
能銷忙事成閑事，轉得憂人作樂人。
應是世間賢聖物，與君還往擬終身。